b'\n_START_ARTICLE_\nKomandos kapitonas\n_START_PARAGRAPH_\nKomandos kapitonas\xc2\xa0\xe2\x80\x93 garb\xc4\x97s vardas, skiriamas vienam sporto komandos nariui. Da\xc5\xbeniausiai komandos kapitonas yra atsakingas u\xc5\xbe komandin\xc4\xaf \xc5\xbeaidim\xc4\x85 bei strategijos koregavim\xc4\x85 \xc5\xbeaidimo metu. Kai kuri\xc5\xb3 sporto \xc5\xa1ak\xc5\xb3 taisykl\xc4\x97mis komandos kapitonui numatyta galimyb\xc4\x97 diskutuoti su teis\xc4\x97jais d\xc4\x97l taisykli\xc5\xb3 interpretavimo._NEWLINE_Kai kuriose sporto \xc5\xa1akose kapitonas b\xc5\xabtinai turi b\xc5\xabti aik\xc5\xa1t\xc4\x97je (futbolas), tokiu atveju pakeitus ar pa\xc5\xa1alinus kapiton\xc4\x85, kapitonu paskiriamas kitas \xc5\xbeaid\xc4\x97jas. Kitose sporto \xc5\xa1akose kapitonas paskiriamas visoms rungtyn\xc4\x97ms (krep\xc5\xa1inis, ledo ritulys), tod\xc4\x97l kartais jis gali ir neb\xc5\xabti aik\xc5\xa1t\xc4\x97je.\n_START_SECTION_\nFutbolas\n_START_PARAGRAPH_\nPagal futbolo taisykles kapitonui numatyta tik teis\xc4\x97 dalyvauti metant monet\xc4\x85 prie\xc5\xa1 rungtynes ir prie\xc5\xa1 11\xc2\xa0m baudini\xc5\xb3 serij\xc4\x85. Kartais rungtyni\xc5\xb3 teis\xc4\x97jas kapitonui i\xc5\xa1sako visai komandai taikomas pastabas._NEWLINE_Aik\xc5\xa1t\xc4\x97je visada turi b\xc5\xabti vienas komandos kapitonas, kuris da\xc5\xbeniausiai ry\xc5\xa1i rai\xc5\xa1t\xc4\xaf ant rankos. Da\xc5\xbenai klubai paskiria ir klubo kapiton\xc4\x85, kuris dalyvauja vie\xc5\xa1\xc5\xb3j\xc5\xb3 ry\xc5\xa1i\xc5\xb3 renginiuose. Klubo kapitonas taip pat atlieka ir komandos kapitono vaidmen\xc4\xaf, jei \xc5\xbeaid\xc5\xbeia aik\xc5\xa1t\xc4\x97je.\n_START_SECTION_\nLedo ritulys\n_START_PARAGRAPH_\nPagal IIHF ir NHL taisykles, tik komandos kapitonas gali diskutuoti su teis\xc4\x97jais. Jei komandos kapitono n\xc4\x97ra ant ledo, su teis\xc4\x97ju gali diskutuoti alternatyvus kapitonas, kuri\xc5\xb3 komanda gali tur\xc4\x97ti daugiausiai du (pagal NHL taisykles, komanda gali tur\xc4\x97ti 3 alternatyvius kapitonus, jei n\xc4\x97ra paskirtas pagrindinis kapitonas). Jei ant ledo n\xc4\x97ra nei pagrindinio, nei alternatyvi\xc5\xb3 kapiton\xc5\xb3, nei vienas j\xc5\xb3 negali i\xc5\xa1b\xc4\x97gti \xc4\xaf aik\xc5\xa1t\xc4\x99 diskusijoms, nebent juos pakviest\xc5\xb3 teis\xc4\x97jas. Vartininkai, \xc5\xbeaid\xc5\xbeiantys treneriai ir treneriai negali b\xc5\xabti paskirti nei pagrindiniu, nei alternatyviuoju kapitonu._NEWLINE_Komandos kapitono mar\xc5\xa1kin\xc4\x97li\xc5\xb3 priekin\xc4\x97 pus\xc4\x97 pa\xc5\xbeym\xc4\x97ta 8\xc2\xa0cm auk\xc5\xa1\xc4\x8dio C raide. Alternatyvi\xc5\xb3 kapiton\xc5\xb3 mar\xc5\xa1kin\xc4\x97li\xc5\xb3 mar\xc5\xa1kin\xc4\x97liai pa\xc5\xbeym\xc4\x97ti 8\xc2\xa0cm auk\xc5\xa1\xc4\x8dio A raide.'